Gropi adânci în care se poate intra pentru a repara o mașină suspendată, o bârnă în locul unde pare să fie un garaj, copaci, animale, camioane de haine vechi – așa arată curtea lui Gheorghe Dincă, descrisă de procurorul șef adjunct DIICOT. „Colegii mei cercetează haos”, a spus Georgiana Hosu.

Procurorul șef adjunct al DIICOT a descris, la Caracal, cum arată curtea suspectului Gheorghe Dincă, spunând că fiecare lucru trebuie analizat, dar ancheta este dificilă. „În acest moment colegii mei cercetează haos”, a spus Georgiana Hosu.

„Nu pot să vă descriu. Sunt copaci, sunt animale, sunt lucruri aruncate unele peste altele, sunt camioane de haine vechi, care trebuie luate la mână și analizate, sunt gropi, nu știu de ce săpate. A fost atelier auto aici. Sunt lucruri îngrămădite, obiecte care nu ar avea ce să caute acolo. Vă dau un exemplu: o bârnă de lemn suspendată pur și simplu. Sunt lucruri care trebuie analizate, cercetarea la fața locului trebuie făcută în condiții legale”, a spus Hosu, potrivit Mediafax.

Întrebat cât de adânci sunt gropile săpate în curte, procurorul a răspuns: „Sunt unele în care se putea intra ca să repari, de exemplu, o mașină suspendată. Deci sunt destul de adânci”.

Procurorul atrage atenția că zona poate fi contaminată.

„E o groapă plină cu haine vechi, nu se pot face procente (câte haine de damă, câte de bărbat – n.r.). Sunt cercetate pe rând gropile, dar e un efort maxim, se prelucrează probe. Zona poate fi contaminată, ca atare trebuie să fim foarte atenți”, a spus Hosu.

Potrivit Georgianei Hosu, Gheorghe Dincă nu este audiat în timpul cercetărilor de la Caracal, el fiind adus doar pentru a răspunde la unele întrebări.

„Doar să ne arate sau să ne răspundă la anumite întrebări. De exemplu: la ce foloseați spațiul respectiv, unde dormeați? Că sincer nu se poate face diferența”, afirmă procurorul șef adjunct al DIICOT.

Potrivit procurorului, în acest moment, la dosarul cauzei nu există un buletin preliminar al analizelor recoltate în cazul de la Caracal.

Editor web: George Costiță